b'\n_START_ARTICLE_\nAH-64 Apache\n_START_SECTION_\nRazvoj\n_START_PARAGRAPH_\nPo\xc4\x8detak razvoja i uspjeh Apachea u mnogo \xc4\x8demu mo\xc5\xbee se zahvaliti neuspjehu projekta AH-56 Cheyenne, \xc4\x8dije su inovativne ideje u znatnoj mjeri iskori\xc5\xa1tene u razvoju AH-64 Apache. Stvoren je kao odgovor na natje\xc4\x8daj ameri\xc4\x8dke vojske za razvoj naprednog juri\xc5\xa1nog helikoptera (AAH) koji je trajao od 1973. do 1976. Taj program stvoren je radi stvaranja juri\xc5\xa1nog protuoklopnog helikoptera sposobnog za borbeno djelovanje danju, no\xc4\x87u te u ote\xc5\xbeanim vremenskim uvjetima, s naglaskom na mogu\xc4\x87nost djelovanja helikoptera s prvih borbenih linija i nepripremljenih povr\xc5\xa1ina. Program je po\xc4\x8det ubrzo nakon ukidanja programa AH-56 Cheyenne koji se pokazao kao vrlo skup, s nedovoljnim manevarskim sposobnostima za letenje na ekstremno malim visinama (AH-56 zami\xc5\xa1ljen je kao visokosofisticirana platforma za no\xc5\xa1enje navo\xc4\x91enih projektila, pri \xc4\x8demu se nije pridavala tolika va\xc5\xbenost pokretljivosti i samoza\xc5\xa1titi kao \xc5\xa1to je bio slu\xc4\x8daj u AAH programu), a i planirana oprema helikoptera bila je ispred svoga vremena._NEWLINE_AAH projekt zasnivao se ponajprije na iskustvu ste\xc4\x8denom u Vijetnamu, koja su pokazivala da bi helikopter poput Cheyenna do\xc5\xbeivio neuspjeh ili u najboljem slu\xc4\x8daju ne bi opravdao tolika ulaganja. Osnovne spoznaje uo\xc4\x8dene u vijetnamskom sukobu bile su da helikopter mora biti \xc5\xa1to ve\xc4\x87ih manevarskih sposobnosti kako bi mogao letjeti prate\xc4\x87i konfiguraciju terena zbog izbjegavanja sve rastu\xc4\x87e opasnosti protuzrakoplovnog naoru\xc5\xbeanja, \xc5\xa1to je povla\xc4\x8dilo za sobom i visoki stupanj aktivne i pasivne za\xc5\xa1tite helikoptera. Helikopter mora biti \xc5\xa1to je vi\xc5\xa1e mogu\xc4\x87e neovisan za djelovanje od drugih jedinica, kako bi u \xc5\xa1to kra\xc4\x87em vremenu i sa \xc5\xa1to kra\xc4\x87im zadr\xc5\xbeavanjem iznad neprijateljskog podru\xc4\x8dja napao te se neprimijetan udaljio. U u\xc5\xbei izbor helikoptera koji su ispunjavali AAH zahtjeve na\xc5\xa1li su se Bellov Model 409 koji je po ulasku u natje\xc4\x8daj dobio oznaku YAH-63A, te Hughesov Model 77 koji je ozna\xc4\x8den s YAH-64A._NEWLINE_Projekt YAH-63 se po mnogo \xc4\x8demu zasnivao na uspje\xc5\xa1nom konceptu AH-1 Cobra zadr\xc5\xbeav\xc5\xa1i koncepciju dvokrakog rotora, vrlo sli\xc4\x8dnu repnu kupu ali i ve\xc4\x87i dio sustava. Bell je pristupio malo neobi\xc4\x8dnom rje\xc5\xa1enju smje\xc5\xa1taja posade, smjestiv\xc5\xa1i pilota u prednju kabinu, dok je operater oru\xc5\xbeanih sustava (OOS) smje\xc5\xa1ten u zadnju tandem postavljenu kabinu. Razlog te koncepcije temelji se na shva\xc4\x87anjima da \xc4\x87e pilot iz prednje kabine zbog zahtjeva za letenjem na ekstremno malim visinama tako imati bolju preglednost koja po tome nije potrebna OOS-u, koji ionako ciljanje obavlja pomo\xc4\x87u opti\xc4\x8dkih ure\xc4\x91aja. Za pogon YAH-63 odabrani su kao i za YAH-64 dva turbovratilna motora General Electric T700-GE-700 koji su na Bellovom modelu bili smje\xc5\xa1teni u aerodinami\xc4\x8dki oblikovanim ku\xc4\x87i\xc5\xa1tima na gornjoj strani trupa. Kao i na YAH-64, i na YAH-63 primijenjeno je podvozje s kota\xc4\x8dima, ali s tom razlikom da se Bell odlu\xc4\x8dio za  tip tricikl, \xc5\xa1to se poslije pokazalo kao negativno rje\xc5\xa1enje._NEWLINE_S druge pak strane, Hughesov YAH-64 zadr\xc5\xbeao je koncepciju smje\xc5\xa1taja posade kao i u slu\xc4\x8daju Cobre (pilot u zadnjoj a OOS u prednjoj kabini) pri \xc4\x8demu je prostor obje kabine znatno pove\xc4\x87an u odnosu na AH-1. Kao stajni trap odabrana je koncepcija s repnim kota\xc4\x8dem, a glavni stajni trap dobio je karakteristi\xc4\x8dan izgled velike zako\xc5\xa1enosti u natrag._NEWLINE_Smje\xc5\xa1taj motora u me\xc4\x91usobno jako razmaknutim gondolama na YAH-64, nije u po\xc4\x8detku nailazio na odobravanje zbog naru\xc5\xa1avanja \xc4\x8disto\xc4\x87e aerodinami\xc4\x8dkih linija, ali projektanti su ipak vi\xc5\xa1e bili zabrinuti zbog toga \xc5\xa1to su motori me\xc4\x91usobno toliko udaljeni zbog sve vi\xc5\xa1e rastu\xc4\x87e prijetnje protuzrakoplovnih toplinskih navo\xc4\x91enih projektila, jer u slu\xc4\x8daju pogotka jednog od motora, drugi motor je dovoljno udaljen da \xc4\x87e vrlo vjerojatno bez o\xc5\xa1te\xc4\x87enja vratiti helikopter u mati\xc4\x8dnu bazu, a \xc5\xa1to je i potvr\xc4\x91eno u akcijama koje su slijedile. Pored toga, na prvim prototipovima YAH-64 nisu bili ugra\xc4\x91eni opti\xc4\x8dki senzori u nosu helikoptera zbog \xc4\x8dega je nos helikoptera imao aerdinami\xc4\x8dki zaobljeno ku\xc4\x87i\xc5\xa1te, vodoravni repni stabilizator bio je "T" oblika, a bitna razlika u odnosu na serijske primjerke bila je i znatno kra\xc4\x87a osovina nose\xc4\x87eg rotora (nije bilo niti karakteristi\xc4\x8dnog jarbola iznad glav\xc4\x8dine rotora u koji su kasnije stavljeni pitostati\xc4\x8dki senzori)._NEWLINE_Prvi prototipovi oba suparnika poletjeli su unutar vrlo kratkog vremenskog razmaka, a prvi let obavio je YAH-64A (prototip oznake AV-02) 30. rujna 1975. s trajanjem leta od 38 minuta. Ve\xc4\x87 sljede\xc4\x87eg dana, u zrak se vinuo i Bellov prototip YAH-63A s trajanjem leta od 24 minute, \xc5\xa1to dodatno govori o tijesnom suparni\xc5\xa1tvu dvoje suparnika. Nakon niza probnih letova te nekih manjih modifikacija u cilju ispunjenja zahtjeva ameri\xc4\x8dke vojske, i Bell i Hughes predali su svoje prototipove u svibnju 1976. na procjenu ameri\xc4\x8dkoj vojsci u poznatu Edwards zrakoplovnu bazu. Jedan od pokusnih pilota na AH-64 bio je pokusni pilot, brigadir Robert L. Stuart kasnije poznat kao prvi astronaut koji je bez sigurnosnih veza pro\xc5\xa1etao svemirom iz Space Shuttlea._NEWLINE__NEWLINE_U relativno kratkom vremenu, a na osnovi opse\xc5\xbenih ispitivanja ali i zasigurno manjih politi\xc4\x8dkih utjecaja, ameri\xc4\x8dka vojska proglasila je 10. prosinca 1976. Hughesov YAH-64A pobjednikom AAH natje\xc4\x8daja, kojem je odmah i predan zahtjev za po\xc4\x8detak razvojnog programa za uvo\xc4\x91enje u operativno naoru\xc5\xbeanje s po\xc4\x8detkom ve\xc4\x87 sljede\xc4\x87e godine.\n_START_SECTION_\nKona\xc4\x8dni izgled\n_START_PARAGRAPH_\nNakon \xc5\xa1to je tvrtka Hughes dobila potvrdu da je njezin projekt pobijedio, odmah se pristupilo pobolj\xc5\xa1anju osnovne ina\xc4\x8dice YAH-64A, jer poduzimanje takvih skupih koraka prije pobjede zna\xc4\x8dilo bi veliki financijski rizik. Program unapre\xc4\x91enja prototipova pre\xc5\xa1ao je u drugu fazu koja \xc4\x87e na kraju i dati oblik Apacheu kakav znamo i danas. Znatnije preinake odnosile su se na sustav nose\xc4\x87eg rotora, a \xc5\xa1to se o\xc4\x8ditovalo kroz produljenje visine vratila rotora za 39,5 cm, jer prve specifikacije zahtijevale su da se trup helikoptera mora prevoziti u transportnom avionu C-141. Razlog pove\xc4\x87anja bilo je udaranje lopatica nose\xc4\x87eg rotora u repnu kupu kada su negativna optere\xc4\x87enja dosezala - 0.5 g. Ubrzo je i potvr\xc4\x91ena opravdanost kasnijeg pove\xc4\x87anja visine rotora kada je zbog nepa\xc5\xbenje prilikom ispitivanja, helikopter sna\xc5\xbeno udario repnim kota\xc4\x8dem u tlo zbog \xc4\x8dega je do\xc5\xa1lo do pucanja repne gume, a da pri tome lopatice rotora nisu niti u jednom trenutku dodirnule trup helikoptera. To nije bio jedini problem sa sustavom nose\xc4\x87eg rotora, jer se prilikom ispitivanja pokazala zabrinjavaju\xc4\x87a razina vibracija lopatica rotora na velikim brzinama. Problem je rije\xc5\xa1en postavljanjem lopatica sa zako\xc5\xa1enim vrhovima unatrag, \xc5\xa1to je osim znatnog smanjenja vibracija dovelo i do smanjenja buke rotora te pove\xc4\x87anja maksimalne letne brzine. Pomalo neobi\xc4\x8dno rje\xc5\xa1enje koje je pridonijelo smanjenju vibracija uzrokovane lupanjem lopatica rotora bilo je postavljanje blago zaobljenih bo\xc4\x8dnih stakala na pilotskoj kabini, \xc4\x8diji je dizajn davao minimalnu rafleksiju odbljeska svjetla, \xc5\xa1to je ina\xc4\x8de veliki nedostatak zaobljenih stakala._NEWLINE_Tijekom ispitivanja prototipova uo\xc4\x8dene su nezadovoljavaju\xc4\x87e letne karakteristike helikoptera prilikom leta na maloj visini. Helikopter je imao izra\xc5\xbeenu tendeciju podizanja nosa prilikom leta na maloj visini i s malom brzinom. To podizanje nosa znatno je smanjivalo prijeko potrebnu vidljivost OOS-a ba\xc5\xa1 u trenucima kada je rukovao naoru\xc5\xbeanjem, a pilotu ote\xc5\xbealo upravljanje helikopterom. Rje\xc5\xa1enje problema je u preinaci repnog vodoravnog stabilizatora, pri \xc4\x8demu je napu\xc5\xa1ten koncept fiksnog "T" stabilizatora smje\xc5\xa1tenog na vrhu okomitog stabilizatora, a umjesto njega se ugradio pomi\xc4\x8dni stabilizator koji je smje\xc5\xa1ten u korijen okomitog stabilizatora (\xc4\x8dija je visina istovremeno pove\xc4\x87ana za dodatnih 7,62 cm). Da bi se osigurala bolja stabilnost i upravljivost helikoptera po pravcu tijekom leta na malim brzinama, pove\xc4\x87an je i promjer repnog rotora za \xc4\x8dak 25,4 cm.\n_START_SECTION_\nLetne karateristike\n_START_PARAGRAPH_\nApache je u odnosu na prija\xc5\xa1nje helikoptere ozna\xc4\x8dio veliki skok u pogledu pove\xc4\x87anja manevarskih sposobnosti i letnih performansi, \xc5\xa1to je ponajprije bilo uvjetovano zahtjevima novog boji\xc5\xa1ta koje su od helikoptera zahtijevale nagle promjene polo\xc5\xbeaja i brzine leta s primarnim ciljem letenja na ekstremno malim visinama._NEWLINE_Prototip YAH-64 ispunio je sve zahtjeve iz AAH programa, sve osim maksimalne brzine leta koja je iznosila 362 km/h od tra\xc5\xbeenih 377 km/h, a 1981. i ta je brzina u poniranju prema\xc5\xa1ena s 386 km/h. Brzina penjanja prototipova \xc4\x8dak je udvostru\xc4\x8dena u odnosu na zahtjevane vrijednosti s ostvarenih 244 m/min, a tijekom leta postignuta su optere\xc4\x87enja pri maksimalnoj te\xc5\xbeini od +3.5g i -0.5g gdje je ve\xc4\x87ina helikoptera tog doba imala ograni\xc4\x8denja od +2g. Velika snaga motora i dopu\xc5\xa1tena visoka optere\xc4\x87enja omogu\xc4\x87uju Apacheu nagla ubrzanja i nagle promjene smjera neophode za izbjegavanje neprijateljskog djelovanja ili iskakanja iz zaklona, a brzina promjena po nagibu od gotovo 100\xc2\xb0/sec \xc4\x8dini ga bli\xc5\xbee borbenom avionu po okretljivosti nego \xc5\xa1to to prili\xc4\x8di helikopteru. Ipak, zahtjevi za velikom pokretljivo\xc5\xa1\xc4\x87u vukli su svoj korijen iz jo\xc5\xa1 \xc5\xa1turih saznanja o ruskom borbenom helikopteru o kojem se u tom trenutku znalo vrlo malo, pa se \xc5\xbeeljela stvoriti sigurnost u ve\xc4\x87u manevarsku sposobnost od sovjetskog pandama u slu\xc4\x8daju da se ta dva helikoptera sretnu u zraku. U takti\xc4\x8dkim uvjetima borbe, AH-64 se tijekom ispitivanja zahvaljuju\xc4\x87i svojoj pokretljivosti i opti\xc4\x8dkim senzorima pokazao sposobnim letjeti na vrlo malim visinama s 222 km/h, prilikom pra\xc4\x87enja konture terena s 150 km/h, a na ekstremno malim visinama (1-2 m) izme\xc4\x91u prepreka s 93 km/h. Veliku zabrinutost predstavljala je upotreba topni\xc4\x8dkog i raketnog naoru\xc5\xbeanja na stabilnost helikoptera u zraku. I to je vrlo bro dokazano kao nepotrebna briga jer je Apache zadr\xc5\xbeao odli\xc4\x8dnu upravljivost i stabilnost i tijekom pucanja iz topni\xc4\x8dkog i raketnog naoru\xc5\xbeanja s nagibom od 90\xc2\xb0 ili pak tijekom vrlo strmog obru\xc5\xa1avanja.\n_START_SECTION_\nNaoru\xc5\xbeanje\n_START_PARAGRAPH_\nOsnovno naoru\xc5\xbeanje helikoptera AH-64A \xc4\x8dine protuoklopni navo\xc4\x91eni projektili AGM-114A Hellfire, koji smo prethodno kratko opisali, koji se smje\xc5\xa1taju na \xc4\x8detiri potkrilne to\xc4\x8dke s maksimalnom nosivo\xc5\xa1\xc4\x87u 16 projektila. Topni\xc4\x8dko naoru\xc5\xbeanje helikoptera jest ubojiti jednocijevni 30 mm M230E1 top smje\xc5\xa1ten ispod nosa helikoptera s 1200 projektila i brzinom opaljenja od 600-650 opaljenja u minuti, a \xc4\x8dije se osnovno usmjeravanje obavlja IHADSS-om (Integrated Helmet and Display Sight System) prikaznika na pilotskoj kacigi. Tijekom testiranja, pomo\xc4\x87u ovog topa probijan je oklop debljine 50 mm na udaljenosti 2500 m, iako ima podataka da je tijekom akcije "Pustinjska oluja" nekoliko tenkova T-55 uni\xc5\xa1teno samo s topom. Za uni\xc5\xa1tenje \xc5\xbeive sile, lako oklopljenih vozila i utvr\xc4\x91enih mjesta rabe se nevo\xc4\x91ene rakete Hydra 70 (70 mm) kojih Apache ukupno mo\xc5\xbee ponijeti do 76 komada. _NEWLINE_Prethodno navedeno topni\xc4\x8dko naoru\xc5\xbeanje i rakete predstavljaju osnovno naoru\xc5\xbeanje AH-64A koje je naknadno nadopunjeno i vo\xc4\x91enim projektilom AGM-65 Maverick koji je isprobavan 1990. na AH-1W. Ne treba zaboraviti da je od po\xc4\x8detka Apache zami\xc5\xa1ljen kao suparnik ruskom Mi-24 pa je shodno tome razvijana i njegova mogu\xc4\x87nost borbenog djelovanja zrak-zrak. Pouzdana i isprobana raketa AIM-9 Sidewinder u svojoj "L" ina\xc4\x8dici isprobana je 1988. s AH-64. Prilikom ispaljivanja, Sidewinder se odbacuje s nosa\xc4\x8da prije uklju\xc4\x8denja raketnog motora zbog \xc4\x8dega je neprikladna za djelovanje na maloj visini od tla. Unato\xc4\x8d tim ograni\xc4\x8denjima, AIM-9L zadr\xc5\xbeana je kao potencijalno naoru\xc5\xbeanje Apachea. Protuzrakoplovna raketa koja ispunjava zahtjeve ameri\xc4\x8dke vojske jest FIM-92 Stinger gdje je mogu\xc4\x87 smje\xc5\xa1taj 4 projektila na vrhovima krila, a jedna od va\xc5\xbenijih odlika jest \xc4\x8detverostruko manja te\xc5\xbeina bojeve glave u odnosu na Sidewinder i ispaljivanje iz kontejnera za rakete.\n_START_SECTION_\nZa\xc5\xa1tita\n_START_PARAGRAPH_\nJedna od prevaga u korist AH-64 u odnosu na Bellovog suparnika bila je i nedovoljna razina otpornosti YAH-63 za uvjete moderne boji\xc5\xa1nice. Tako je Apache radi pove\xc4\x87anja otpornosti bio pomalo estetski \xc5\xbertvovan (poput smje\xc5\xa1taja motora, smje\xc5\xa1taj avionike u bo\xc4\x8dnim kutijastim spremnicima koji u donekle \xc5\xa1tite posadu od pogodaka iz donje polusfere, oblik stajnog trapa radi bolje apsorbcije udara), ali \xc4\x87e se u kasnijim sukobima pokazati da Apache podnosi mnogo udaraca, i da \xc4\x87e svoju posadu sigurno vratiti. _NEWLINE_Sjedala oba \xc4\x8dlana posade oblo\xc5\xbeena su oklopom od kevlara koji uz istu razinu za\xc5\xa1tite kao i klasi\xc4\x8dna metalna nudi znatnu u\xc5\xa1tedu u te\xc5\xbeini. Kabine posada pregra\xc4\x91ene su za\xc5\xa1titnom oklopnom pregradom koja osigurava da po\xc5\xbear ili eksplozije granate u jednoj kabini ne osposobi i drugog \xc4\x8dlana posade, a pored toga strukturalno oja\xc4\x8dava kabinu za slu\xc4\x8daj prevrtanja helikoptera. Sjedala su tako integrirana u kabinu da pru\xc5\xbeaju, zajedno sa stajnim trapom, za\xc5\xa1titu posade pri udarima od 37g tj. udaru pri okomitoj brzini od 12,8 m/s. Motori osim svoje velike me\xc4\x91usobne udaljenosti i ve\xc4\x87 prethodno dokazane pouzdanosti (koristili su se ve\xc4\x87 na SH-60B Seahawk) pridonose otpornosti helikoptera svojim sustavom podmazivanja, jer i u slu\xc4\x8daju da iscuri cjelokupna koli\xc4\x8dina ulja, motori mogu bez podmazivanja raditi jo\xc5\xa1 30 minuta. Ve\xc4\x87 na prvim serijskim ina\xc4\x8dicama AH-64, ugra\xc4\x91ivani su prigu\xc5\xa1nici temperature ispu\xc5\xa1nih plinova motora nazvanim Black Hole koji su u odnosu na prve primjerke prigu\xc5\xa1nika zbog materijala izrade i na\xc4\x8dina rada oslobodili 50 KS snage motora, \xc5\xa1to omogu\xc4\x87uje no\xc5\xa1enje 181 kg tereta vi\xc5\xa1e. Ne treba posebno govoriti da je helikopter opremljen samozaptivaju\xc4\x87im gorivnim tankovima kao i oklopnom za\xc5\xa1titom svih vitalnih sustava od kojih je ve\xc4\x87ina duplicirana, ali treba navesti da za\xc5\xa1tita nije samo u postavljanju dovoljno debelog oklopa._NEWLINE__NEWLINE_Na AH-64 smanjenju buke pored zavinutih vrhova krakova nose\xc4\x87eg rotora pridonosi i "X" oblik repnog rotora koji minimalizira lupanje lopatica repnog rotora.\n_START_SECTION_\nAH-64A\n_START_PARAGRAPH_\nOsnovna ina\xc4\x8dica pokretana s dva GE T700 motora. Naoru\xc5\xbeana s 30 mm M230 topom kojim se upravlja pomo\xc4\x87u kacige cilja\xc4\x8da te kombinacijom AGM-114 Hellfire protu-tenkovskih raketa, Hydra 70 nevo\xc4\x91enih raketnih zrna i AIM-92 Stinger za samoobranu u borbi zrak-zrak.\n_START_SECTION_\nAH-64B\n_START_PARAGRAPH_\nSredinom osamdestetih godina, McDonnell Douglas razvijao je studiju za stvaranje unaprije\xc4\x91enog Apachea prvobitno ozna\xc4\x8denog kao Apache Plus, da bi naknadno dobio neslu\xc5\xbebenu oznaku AH-64B. Osnovna pobolj\xc5\xa1anja o\xc4\x8ditovala su se preko modificirane pilotske kabine, novog sustava upravljanja naoru\xc5\xbeanjem, opremanja raketom zrak-zrak Stinger, preina\xc4\x8denog topa kao i ugradnje videokamere u vrh okomitog stabilizatora. Najbli\xc5\xbei korak ostvarenju tog cilja bio je 1991. zahvaljuju\xc4\x87i uo\xc4\x8denim nedostatcima za vrijeme operacije Pustinjska oluja. Bila je planirana modifikacija 254 Apachea na B ina\xc4\x8dicu, a bili bi dodatno opremljeni novim komunikacijskim sustavima, novim lopaticama rotora, GPS-om kao i unaprije\xc4\x91enim navigacijskim sustavom, te sustavom za upravljanje vatrom.\n_START_SECTION_\nAH-64C\n_START_PARAGRAPH_\nIna\xc4\x8dica AH-64C koja je po pobolj\xc5\xa1anjima gotovo ista kao nova AH-64D ina\xc4\x8dica, osim \xc5\xa1to nije bila opremljena Longbow radarom te novim motorima T700-GE-701C. Od C ina\xc4\x8dice odustalo se ve\xc4\x87 1993. jer je u planu bilo ulaganje u noviju ina\xc4\x8dicu koja \xc4\x87e posjedovati revolucionaran novi radarski sustav kao i pobolj\xc5\xa1ani cjelokupan sustav Apachea.\n_START_SECTION_\nAH-64G\n_START_PARAGRAPH_\nVrlo sli\xc4\x8dan paket opreme i pobolj\xc5\xa1anja bio je ponu\xc4\x91en u G ina\xc4\x8dici koja je bila namijenjena njema\xc4\x8dkom zrakoplovstvu, koje je tada bilo u potrazi za protuoklopnim helikopterom (danas tu funkciju upotpunjava Eurocopter Tiger).\n_START_SECTION_\nUvo\xc4\x91enje u slu\xc5\xbebu\n_START_PARAGRAPH_\nPo\xc4\x8detkom 80-ih godina, zapadni svijet bio je zgranut superiorno\xc5\xa1\xc4\x87u sovjetskih oklopnih snaga na europskoj sceni, a dodatnu zabrinutost poja\xc4\x8dale su u rujnu 1981. prve fotografije sovjetskog helikoptera Mi-24 prilikom borbenog djelovanja u Afganistanu kao i njegove prve operativno-tehni\xc4\x8dke karakteristike. Sve to uzrokovalo je po\xc5\xbeurivanje uvo\xc4\x91enja AH-64 u operativne postrojbe, jer je u to vrijeme Apache nailazio na sve vi\xc5\xa1e neprijatelja u vrhu zbog svoje vrtoglave cijene. Ameri\xc4\x8dka vojska je u po\xc4\x8detku naime planirala izdvojiti 1.6 mil.$ po helikopteru, a pojedini AH-64 je 1982. s tro\xc5\xa1kovima razvoja iznosio \xc4\x8dak 14 mil.$. Napeto i inferiorno stanje zapadnih sila u Europi spasilo je AH-64 od eventualnog ukidanja, jer vremena za razvoj novog helikoptera nije bilo. Osam godina nakon svog prvog leta, tj. 30. rujna 1983. prvi primjerak AH-64 i slu\xc5\xbebeno nazvanog Apache (tradicija imenovanja helikoptera po Ameri\xc4\x8dkim indijanskim plemenima) predan je ameri\xc4\x8dkoj vojsci koja je za prvu narud\xc5\xbebu postavila brojku od 48 primjeraka koja je ubrzo narasla na 536. I ameri\xc4\x8dki marinci su od samog po\xc4\x8detka izrazili \xc5\xbeelju za nabavom AH-64, ali zbog ograni\xc4\x8denih financijskih sredstava, on nikada nije u\xc5\xa1ao u nijihovo naoru\xc5\xbeanje. Ve\xc4\x87 1984. tvrtka Hughes odlu\xc4\x8duje prodati svih 100% svojih dionica tvrtki McDonnell Douglas za pristojnu svotu od 470 000 000 dolara, \xc4\x8dime se nadalje AH-64 deklarira kao proizvod te tvrtke (danas kao Boeing pod koji je do\xc5\xa1ao McDonnell Douglas). Tempo uvo\xc4\x91enja Apache u operativne postrojbe bio je vrlo brz (s manjim zastojima zbog povremenih prizemljenja cjelokupne flote radi otkrivenih tehni\xc4\x8dkih pogre\xc5\xa1aka), tako da su ameri\xc4\x8dke postrojbe samo u Njema\xc4\x8dkoj 1990. imale 160 AH-64, a ukupno je do 1993. isporu\xc4\x8deno 800 Apachea. Zadnji od 821 Apachea isporu\xc4\x8den je ameri\xc4\x8dkoj vojsci 30. travnja 1996. a cijelokupna proizvodnja stala je 1997. na 1 040 primjeraka.\n_START_SECTION_\nPanama\n_START_PARAGRAPH_\nPriliku za dokazivanje svojih borbenih mogu\xc4\x87nosti, AH-64A dobio je u prosincu 1989. tijekom ameri\xc4\x8dke invazije Paname u akciji "Just Cause", \xc5\xa1to je ujedno bilo prvo borbeno djelovanje ameri\xc4\x8dkog zrakoplovstva s NVG-om i prvo borbeno ispaljivanje rakete Hellfire. Iako je bilo podosta mehani\xc4\x8dkih kvarova, Apache se dokazao kao vrlo kvalitetan borbeni stroj. Primjer tome je jedan od napada na sjedi\xc5\xa1te generala Noriege kada je Apache "ubacio" dva projektila Hellfire u dva odabrana prozora s udaljenosti od 4 km. Tijekom tog sukoba, AH-64A nakupili su 247 borbenih sati te ostvarili 81\xc2\xa0% borbenu operativnost. Nekoliko je helikoptera pogo\xc4\x91eno lakim pje\xc5\xa1a\xc4\x8dkim naoru\xc5\xbeanjem, uklju\xc4\x8duju\xc4\x87i i helikopter koji je imao 23 pogodka i sigurno se vratio u mati\xc4\x8dnu bazu.\n_START_SECTION_\nIrak\n_START_PARAGRAPH_\nIpak u ira\xc4\x8dkom sukobu Apache je napokon dobio potvrdu pravog borbenog stroja. Upravo je Apache prvi savezni\xc4\x8dki ratni stroj koji je ispalio projektile na ira\xc4\x8dke snage. Osam helikoptera AH-64 pratilo je dva vode\xc4\x87a helikoptera MH-53 PaweLow III u operaciji "Normandija". Zadatak im je bio istodobni napad na dva radarska mjesta u zapadnom Iraku. Oba radarska mjesta uni\xc5\xa1tena su u napadu po \xc4\x8detiri AH-64A s raketama Hellfire u vremenu od svega 4,5 minuta. Ovom akcijom, otvoren je koridor \xc5\xa1irine 32 km kroz koji su nakon svega nekoliko minuta proletjeli prvi avioni F-15 i EF-111 na svega 120 m kako bi uni\xc5\xa1tili fiksne polo\xc5\xbeaje raketa Scud. Ukupna bilanca ve\xc4\x87 poznatih akcija Apachea bila je: vi\xc5\xa1e od 800 uni\xc5\xa1tenih tenkova i drugih oklopnih vozila, 500 razli\xc4\x8ditih vozila, 60 bunkera i radarskih polo\xc5\xbeaja, 14 helikoptera, 10 aviona (na zemlji) te nebrojeno topni\xc4\x8dkog i protuzra\xc4\x8dnog naoru\xc5\xbeanja. Ukupno je ispaljeno 2 876 Hellfire raketa, a jedan Apache je oboren pje\xc5\xa1a\xc4\x8dkom protuzra\xc4\x8dnom raketom._NEWLINE_Borbene akcije u operaciji Pustinjska oluja, samo su dokazale da je Apache vrlo ubojiti stroj koji \xc4\x87e pridonijeti va\xc5\xbenosti borbenog helikoptera u svako ozbiljnije zrakoplovstvo svijeta. Iako su iza sebe ostavili iznimno veliki broj uni\xc5\xa1tenih ira\xc4\x8dkih snaga i opravdali visoka ulaganja u svoj cjelokupni razvojni projekt, helikopteri AH-64A iznijeli su na vidjelo i svoje negativne strane. Najvi\xc5\xa1e nedostataka o\xc4\x8ditovalo se zbog neprilago\xc4\x91enosti djelovanja u pustinjskim uvjetima (iz pojedinih helikoptera tijekom \xc4\x8di\xc5\xa1\xc4\x87enja cijelog trupa izvu\xc4\x8deno je i do 45 kg pijeska), pri \xc4\x8demu je dolazilo do znatnih o\xc5\xa1te\xc4\x87enja lopatica turbine motora kao i o\xc5\xa1te\xc4\x87enja gorivnih pumpi zbog usisavanja zrnaca pijeska prilikom slijetanja ili polijetanja. Isto tako, s pilotskog stajali\xc5\xa1ta, veliku neugodnost stvarao je pje\xc5\xa1\xc4\x8dani oblak koji se podizao prilikom slijetanja, pri \xc4\x8demu su piloti vrlo \xc4\x8desto gubili kontakt sa zemljom. Ubrzo se na\xc5\xa1lo i rje\xc5\xa1enje za taj problem: pilot je slijetao malom progresivnom brzinom \xc4\x8dime se uvijek kretao ispred oblaka pra\xc5\xa1ine - ta tehnika ne bi bila izvediva kod helikoptera sa skijama. Oblak pra\xc5\xa1ine isto tako mo\xc5\xbee otkriti poziciju helikoptera, pri \xc4\x8demu je Apache bio uo\xc4\x8dljiv s udaljenosti od gotovo 10 kilometara. Rje\xc5\xa1enje tog problema le\xc5\xbei u planiranju djelovanja iznad pogodnijeg terena ili s ve\xc4\x87ih udaljenosti, \xc5\xa1to pak povla\xc4\x8di za sobom ugradnju naprednije avionike. Isto tako, piloti su pokazali prili\xc4\x8dno nezadovoljstvo prema komunikacijskoj opremi koja je imala prili\xc4\x8dno mali domet za misije dubljeg prodora iza neprijateljskih linija. Da bi se rije\xc5\xa1io taj problem, piloti su bili prinu\xc4\x91eni voditi komunikaciju preko SATCOM veze ostvarive preko helikoptera UH-60 ili aviona C-12 i razgovorati posredstvom posade u AWACS zrakoplovima, \xc5\xa1to je znatno pove\xc4\x87avalo radno naprezanje posade \xc4\x8desto u najkriti\xc4\x8dnijim situacijama.\n_START_SECTION_\nKosovo\n_START_PARAGRAPH_\nUpravo je taj, na prvi pogled banalan razlog, bio jedan od \xc4\x8dimbenika koji su utjecali na odluku da se AH-64A ne uklju\xc4\x8de u borbene akcije na Kosovu 1999. jer su za odr\xc5\xbeavanje komunikacije sa zapovjednim mjestom (iznimno va\xc5\xbeno zbog brzih promjena ciljeva na rati\xc5\xa1tu) bili potrebni helikopteri UH-60, za koje se smatralo da bi bili vrlo ranjivi iznad Kosova. Takva odluka s razlogom se mo\xc5\xbee smatrati \xc4\x8dudnom jer u zra\xc4\x8dnoj superiornosti kakvu su imali saveznici u toj akciji, kao komunikacijski posrednici mogli su poslu\xc5\xbeiti i drugi zrakoplovi koji su svoju ulogu u takvim zada\xc4\x87ama ve\xc4\x87 ranije i dokazali (ipak razlog neuklju\xc4\x8denja Apachea u borbe le\xc5\xbei u nedovoljnoj uvje\xc5\xbebanosti posade i bojazni od velikih kolateralnih \xc5\xa1teta budu\xc4\x87i da su se tenkovi i oklopna vozila JNA skrivali unutar ku\xc4\x87a ili u njihovoj neposrednoj blizini). Isto tako, mnogo pilota izgubilo je pouzdanje u sustav javljanja radarskog ozra\xc4\x8divanja APR-39, sustav ometanja APR-136 kao i u u\xc4\x8dinkovitost svesmjernog toplinskog ometa\xc4\x8da ALQ-144. Tijekom brojnih letova (bilo tijekom trena\xc5\xbenih ili borbenih letova), sustav APR-39 javljao je radarski zahvat nepostoje\xc4\x87ih zrakoplova ili zemaljskih stanica, zbog \xc4\x8dega se doga\xc4\x91alo da se pak stvarna prijetnja protuma\xc4\x8di kao jo\xc5\xa1 jedan la\xc5\xbean podatak tog sustava. Ipak, najnegativnija pouka dobivena iz operacije Pustinjska oluja, bila je spoznaja da Apache ima naoru\xc5\xbeanje koje mo\xc5\xbee uni\xc5\xa1titi cilj na udaljenosti koja je ve\xc4\x87a od one na kojoj je mogu\xc4\x87e identificirati i zahvatiti taj isti cilj. Tijekom no\xc4\x87nih zada\xc4\x87a, FLIR prikaz bio je nejasan, tako da se posada morala pribli\xc5\xbeiti na svega 3,2 km od cilja kako bi obavila njegovu identifikaciju, no ta udaljenost je znatno unutar envelope u\xc4\x8dinkovite protuzra\xc4\x8dne obrane neprijatelja, a i na toj udaljenosti, sam helikopter svojim zvukom odaje poziciju. Isto tako, pojava fratricida bila je za vrijeme tih akcija najve\xc4\x87a opasnost koalicijskim snagama. Primjer tome je doga\xc4\x91aj od 17. velja\xc4\x8de 1991., kada je vode\xc4\x87i Apache u formaciji zbog nerazumne identifikacije (uzrok su prije navedena ograni\xc4\x8denja FLIR sustava) projektilima Hellfire uni\xc5\xa1tio dva ameri\xc4\x8dka oklopna vozila Bradley i M113. Pokazalo se da \xc4\x8dak i u uvjetima dobre dnevne vidljivosti, piloti nisu uvijek mogli obaviti pozitivnu identifikaciju svih vozila na udaljenostima iznad 4,8 km. Kao prvo rje\xc5\xa1enje problema, pristupilo se stvaranju velike zbirke toplinskih snimaka svih vozila koji \xc4\x87e biti pohranjeni u ra\xc4\x8dunalo helikoptera, ali to je dugotrajan proces i nudi prili\xc4\x8dno oskudno rje\xc5\xa1enje. Ono \xc5\xa1to Apacheu uistinu treba je novi sustav senzora za borbeno djelovanje, a zajedno s jo\xc5\xa1 mnogim novim rje\xc5\xa1enjima bit \xc4\x87e ostvareno na novoj uzdanici ameri\xc4\x8dke protuoklopne borbe - AH-64D Longbow Apache.'